

**РЕПУБЛИКА СРБИЈА**

**АУТОНОМНА ПОКРАЈИНА ВОЈВОДИНА**

**ГРАД НОВИ САД**

**Служба за интерну ревизију**

**Број: XXIII-47-3/2022-232**

**Дана: 20. децембар 2022. године**

**Нови Сад**

**Годишњи план**

Службе за интерну ревизију Града Новог Сада

за 2023. годину

Нови Сад, децембар 2022. године

1. **Увод**

Годишњи план Службе за интерну ревизију корисника средстава буџета Града Новог Сада (у даљем тексту: Служба)је плански документ којим се конкретизују плански задаци интерне ревизије утврђени у стратешком плану за једну годину.

Годишњим планом ревизије се: дефинишу задаци ревизије, утврђују критичне области у системима који су предмет ревизије, утврђују рокови за спровођење ревизија и потребни ресурси, како људски тако и материјални, који су неопходни за извршавања планских задатака у наредној години.

1. **Основни параметри за израду годишњег плана**

Годишњи план Службе за 2023. годину (у даљем тексту: Годишњи план) сачињен је у складу са Стратешким планом Службе за интерну ревизију за период од 2021.-2023. године (у даљем тексту: Стратешки план), који је донет под бројем XIII-47-3/2020-162 дана 24.11.2020. године, а одобрен Закључком Градоначелника Града Новог Сада, број 47-3/2020-162-II дана 25.11.2020. године.

Дана 16. маја 2022. године шеф Службе за интерну ревизију Града Новог Сада донео је нови Правилник о организацији и систематизацији радних места Службе за интерну ревизију Града Новог Сада, број: XXIII-47-3/2022-98, којим је систематизовано поред шефа Службе и заменика шефа, три радна места за Интерног ревизора –саветника и два радна места за Извршиоце на пословима интерне ревизије.

У Служби је закључно са данашњим датумом запослено 5 лица:

* 2 службеника на положају,
* 3 запослена на неодређено време.

С обзиром да се према Међународним стандардима интерне ревизије утврђеним од стране Института интерних ревизора, интерна ревизија ради тимски, у Служби за интерну ревизију оформљена су два тима, те је у складу са том праксом и у 2023. години планирано шест ревизија.

1. **Задаци Службе у 2023.-тој години**

Планиране активности Службе за интерну ревизију у 2023.-ој години су:

**I** Обука и едукација интерних ревизора у организацији Министарства финансија Републике Србије – Централне јединице за хармонизацију, с обзиром да је Међународним стандардом број 1230, утврђена обавеза континуираног професионалног усавршавања (у Великој Британији интерни ревизор који у току године нема најмање 40 сати професионалног усавршавања, наредне године не може да обавља послове интерног ревизора).

Интерним ревизорима у јавном сектору прописан је Правилник о стручном усавршавању овлашћених интерних ревизора у јавном сектору („Службени гласник РС“, број 15 од 8. марта 2019), који је ступио на снагу осмог дана од дана објављивања у „Службеном гласнику РС“, а примењује се од 1. јануара 2020. године, а којим се обавезују овлашћени интерни ревизори у јавном сектору да остваре најмање 50 бодова за стручно усавршавање у једној години, од чега најмање пет бодова кроз организовано стручно усавршавање.

С тим у вези потребно је израдити “Програм стручног усавршавања запослених у Служби за интерну ревизију Града Новог Сада у 2023. години“, којим ће се уредити начин спровођења и финансирања стручног усавршавања запослених, а све у складу са горе наведеним Правилником.

**II** Саветодавне услуге у виду пружања савета, смерница, обуке, помоћи и других услуга у циљу повећања вредности и побољшања процеса управљања корисника јавних средстава, управљања ризицима и контроле при чему интерни ревизори не преузимају руководећу одговорност.

За саветодавне услуге планира се 20 ревизорских радних дана.

**III** Служба за интерну ревизију Града Новог Сада сачинила је Стратешки план Службе за интерну ревизију Града Новог Сада за период 2021. до 2023. године, број: XXIII-47-3/2020-162 дана 24.11.2020. године, а који је одобрен Закључком Градоначелника Града Новог Сада број: 47-3/2020-162-II дана 25.11.2020. године.

У току 2023. године приступиће се Изради Стратешког плана Службе за интерну

ревизију Града Новог Сада за период 2024. до 2026. године, а чијом реализацијом

треба да се обезбеди потпуно успостављање система процедура за рад у свим

системима код корисника средстава буџета Града Новог Сада, формирање става

руководства корисника буџетских средстава према контролама и успостављања

општег нивоа контрола код субјеката у организацији, те сазнања руководства

корисника буџетских средстава према ризицима и спремност прихватања промена.

**IV** Интерни ревизори Службе за интерну ревизију Града Новог Сада планирају да обаве шест редовних ревизија корисника средстава буџета Града Новог Сада чији је индекс низак, средњи и високо ризичан. Како нам у 2023. године предстоји израда Стратешког плана Службе за интерну ревизију Града Новог Сада за период 2024. до 2026. године, а и једна запослена интерна ревизорка ће користити породиљско одсуство од априла 2023. године, у Служби су планиране следеће ревизије:

1. Правобранилаштво Града Новог Сада,
2. Локални омбудсман Града Новог Сада,
3. Културни центар „Кисач“, Кисач,
4. Градска управа за урбанизам и стамбене послове Града Новог Сада,
5. Месна заједница „Народни хероји“ и
6. Месна заједница „Подбара“.

За системе са ниским, средње и високо ризичним индексом ризика потребно је 30 до 40 радних дана рада за ревизорски тим.

У разради годишњег плана Службе израдиће се оперативни планови руководиоца Службе за краће временске периоде, који ће се користити као корективни фактор остварења годишњег плана.

Детаљније одређење појединих ревизија по врсти ревизије, те алатима који ће бити коришћени и фазама саме ревизије, биће одређени кроз израду плана појединих ревизија.

1. **Рокови за спровођење ревизија**

До краја јуна 2023. године предвиђено је да сe ураде три ревизије од стране два ревизорска тима и то:

У периоду од 4. јануара до 31. марта обавиле би се ревизије код корисника буџетских средстава са нискоризичним индексом ризика:

1. Правобранилаштво Града Новог Сада и

2. Локални омбудсман Града Новог Сада.

У периоду од 1. априла до 30. јуна обављале би се ревизије, код корисника буџетских средстава са нискоризичним индексом ризика:

1. Културни центар „Кисач“, Кисач.

У другој половини 2022. године извршиле би се још три ревизије. Рокови за спровођење ревизија су следећи:

У периоду од 1. јула до 30. септембра би се обављале ревизије од стране два ревизорска тима код корисника буџетских средстава са високим ризиком и то:

1. Градска управа за урбанизам и стамбене послове Града Новог Сада.

У периоду од 1. октобра до 28. децембра обављале би се ревизије код корисника буџетских средстава са високим ризиком и то:

1. Месна заједница „Народни хероји“ и
2. Месна заједница „Подбара“.

Рокови за ревизије су планирани тако да су могућа мања одступања која не би утицала на извршење плана. Периоди у којима се преклапају ревизије појединих система су могуће из разлога што након сачињавања нацрта извештаја о ревизији, оставља се одређени рок за примедбе и усаглашавање ставова са руководством где је урађена ревизија.

У случају неких немогућности обављања ревизије код горе наведених субјеката, или ако планиране ревизије буду обављене пре планираног рока, приступиће се ревизији код још два субјекта са високим и нискоризичним индексом ризика и то:

1. Градска управа за финансије Града Новог Сада и

2. Културни центар „Руменка“, Руменка.

**5. Стручно усавршавање**

Током 2023. године обезбедиће се сви потребни услови за стручно усавршавање интерних ревизора и то присуствовањем организованим семинарима, тако и обезбеђивањем потребне литературе.

У складу с стандардом 1230 - Континуирано професионално образовање, којим се дефинише: „Интерни ревизори су дужни да унапређују своје знање, вештине и остале способности кроз континуирано професионално усавршавање“, што указује да је саставни део стандарда професионалне праксе ревизије континуирано професионално усавршавање.

Из тог разлога је потребно обезбедити интерним ревизорима присуствовање континуираној едукацији.

Правилником о стручном усавршавању овлашћених интерних ревизора у јавном сектору („Службени гласник РС“, број 15 од 8. марта 2019), који је ступио на снагу осмог дана од дана објављивања у „Службеном гласнику РС“, а примењује се од 1. јануара 2020. године, прописано је да овлашћени интерни ревизори у јавном сектору морају да остваре најмање 50 бодова за стручно усавршавање у једној години, од чега најмање пет бодова кроз организовано стручно усавршавање.

С тим у вези шеф Службе за интерну ревизију Града Новог Сада је утврдио и предложио следећа подручја обуке ревизора:

|  |  |
| --- | --- |
| ПОДРУЧЈЕ ОБУКЕ РЕВИЗОРА | ПЕРИОД  01.01.2023.-31.12.2023. |
| Искуство у вршењу ревизије | Област-планирање интерне ревизије и примена Међународних стандарда интерне ревизије |
| Технике интерне ревизије | Усаглашавање, развој и примена нових техника интерне ревизије |
| Управљање ризиком-интерне контроле | Област-Модели управљања ризиком у јавном сектору |
| Комуникацијске способности | Развој ревизорске комуникације |
| Систем јавних набавки | Област-праћење реализације уговора |
| Буџетирање | Област-израда буџета организација у јавном сектору |
| Концепт управљања у државном сектору | Обука-Управљање јавним финансијама |
| Конференције |  |
|  |  |

На основу горе наведеног а у складу са Стратешким планом Службе за интерну ревизију Града Новог Сада за период 2021. до 2023. године, број XXIII-47-3/2020-162 од 24. новембра 2020. године, а усвојеног од стране Градоначелника Закључком број: 47-3/2020-162-II од 25. новембра 2020. године и одобрених средстава у Финансијском плану Службе за интерну ревизију Града Новог Сада за 2023. годину, шеф Службе за интерну ревизију Града Новог Сада утврдиће Програм стручног усавршавања запослених у Служби за интерну ревизију Града Новог Сада за 2023. годину на основу прелиминарног Плана континуиране обуке, а за коју ће обезбедити сагласност Градоначелника:

|  |  |  |  |
| --- | --- | --- | --- |
| Редни број | Назив обуке и организација | Датум обуке | Напомена |
| 1. | **Међународна конференција интерних ревизора- Удружење интерних ревизора Србије** | **Мај 2023.** | **На Конференцији су предавачи еминентни стручњаци из Србије и Европе** |
|  | **Обуке које спроводи Министарство финансија** | **Континуирано у складу са позивом у 2023. години** | **Присуство семинарима и радионицама које су битне за континуирано усавршавање интерних ревизора у јавном сектору** |
| 3. | **Обуке које спроводи Министарство финансија – Централна јединица за хармонизацију** | **Континуирано у складу са позивом у 2023. години** | **Интерни ревизори су у обавези да присуствују бесплатним обукама које организује и спроводи ЦЈХ** |
| 4. | **Обуке које спроводи Државна ревизорска институција** | **Континуирано у складу са позивом у 2023. години** | **Семинари, радионице, или конференције које организује ДРИ су бесплатне** |
| 5. | **Обуке и семинари које организује Удружење „Интерни ревизор“ Ужице** | **Континуирано у складу са позивом у 2023. години** | **Присуство семинарима и радионицама које су битне за континуирано усавршавање интерних ревизора у јавном сектору** |
| 6. | **Семинари, обуке, радионице и панели које организује Удружење интерних ревизора Србије** | **Континуирано у складу са позивом у 2023. години** | **Присуство и учешће на семинарима и радионицама битним за усавршавање интерних ревизора у локалним самоуправама** |
| 7. | **Семинари, радионице и састанци које организује (СКГО) који се односи на примену прописа актуелних за спровођење ревизија система** | **У складу са позивима и потребама у 2023. години** | **Квалитетнији рад интерних ревизора у конкретном спровођењу ревизија система планираних у Годишњем плану за 2023. годину** |
| 8. | **Семинари и радионице које организује Комора овлашћених ревизора и Савез рачуновођа и ревизора Србије** | **У складу са позивима и потребама у 2023. години** | **Присуство и учешће на семинарима и радионицама за континуирано усавршавање интерних ревизора** |
| 9. | **Семинари и радионице које организује Савез удружења правника Србије** | **У складу са позивима и потребама у 2023. години** | **Присуство и учешће на семинарима и радионицама за континуирано усавршавање** |
| 10. | **Семинари и радионице које организују Европске организације врховних ревизорских институција (ЕУРОСАИ) и Европске конфедерације института интерних ревизора (ЕЦИИА)** | **У складу са позивима и потребама у 2023. години** | **Унапређење рада Службе у погледу сагледавања међународних методологија рада интерне ревизије и могућности имплементирања у постојећи систем ради унапређења** |
| 11. | **Семинари и радионице које организује Привредни саветник** | **У складу са позивима и потребама у 2023. години** | **Присуство и учешће на семинарима и радионицама за континуирано усавршавање** |
| 12. | **Семинари и радионице које организује ИПЦ-информативни пословни центар** | **У складу са позивима и потребама у 2023. години** | **Присуство и учешће на семинарима и радионицама за континуирано усавршавање** |
| 13. | **Семинари и радионице које организује Publicaktiv** | **У складу са позивима и потребама у 2023. години** | **Присуство и учешће на семинарима и радионицама за континуирано усавршавање** |
| 14. | **Семинари и радионице које организује Public Finance Office** | **У складу са позивима и потребама у 2023. години** | **Присуство и учешће на семинарима и радионицама за континуирано усавршавање.** |
| 15. | **Семинари и радионице Sevoi Financial Consulting** | **У складу са позивима и потребама у 2023. години** | **Присуство семинарима и радионицама, едукације и имплементације пројеката за јавни сектор и усавршавање интерних ревизора у јавном сектору.** |
| 16. | **BIZKOM-консалтинг у вези са пословањем и осталим управљањем** | **У складу са позивима и потребама у 2023. години** | **Присуство семинарима и радионицама, ради бољег пословања и управљања у јавном сектору и усавршавање интерних ревизора у јавном сектору.** |
| 17. | **Центар за едукацију, инвестиције и одрживи развој „Реформатор“** | **У складу са позивима и потребама у 2023. години** | **Присуство и учешће на семинарима и радионицама за континуирано усавршавање.** |

Континуирана обука интерних ревизора вршиће се у складу са одобреним средствима за ту намену у Финансијском плану за 2023. годину.

Посебна пажња ће бити усмерена да се обезбеде услови за учешће на обуци за интерне ревизоре у организацији Министарства финансија и Централне јединице за хармонизацију.

шеф Службе

*Данка Грубешић*